  Виталий Пронин Анна Мельниковаез ДОСААФ-лэн 1-тӥ степенё «За заслуги» орденэныз пусйизы.17-тӥ южтолэзе Эшъяськон юртын Россиысь ДОСААФ-лэсь 90 арзэ пусйизы.Ужрадэ  пыриськизы ёросъёсысь но городъёсысь ДОСААФ-ёсын, военной комиссариатъёсын но егитъёсын ужанъя центръёсын тыршисьёс. Куное ӧтемын вал ужысь ветеранъёс но. Бадӟымесь азинсконъёс басьтэмзы понна соослы медальёс, орденъёс но синпель кузьымъёс сётъязы.Пичи Пурга ДОСААФ-ысь автошкола ӟеч ужамез понна 6-тӥ арзэ нырысетӥ интые потӥз. Нош солэсь кивалтӥсьсэ Анна Мельниковаез ДОСААФ-лэн 1-тӥ степенё «За заслуги» орденэныз пусйизы.- Быдэс Удмуртиез басьтоно ке, ДОСААФ-лэн 1-тӥ но 2-тӥ степенё «За заслуги» орденэныз пусъемъёсмы ӧй вал на, - вера Удмуртиысь ДОСААФ-ен кивалтӥсь Владимир Поварницын. - Шумпотыса вераны быгатӥсько, таӵе бадӟым награда туннэ нылкышно кие, Анна Мельникова доры, вуиз. Нош 3-тӥ степенё орден Глазов ёросэ кошкиз, сое Владимир Першин басьтӥз.- Ужам ужлэн емышез адӟиське вылэм, - шуэ Анна Александровна. - Та удысэз 17 ар валтӥсько ини. Тау коллективелы, эшъёсы вӧзам ӧй ке луысалзы, та быдӟа ужез огнам вырӟытыны ӧй вормысал. Тау кивалтӥсьёслы, соос милесьтым ужмес синйылто.Любовь Тихонова  